"Sodisfatt li kkontribwixxejt għall-iżvilupp tal-mużika Maltija" Glen Vella, rebbieħ tal-konkors 'Mużika Mużika' bil-kanzunetta Ħarsa Biss komposta minn Philip Vella u Joe Julian Farrugia Minn Cristian Muscat Kif tista' tiddeskrivi l-emozzjonijiet li ħassejt wara li rbaħt il-festival Mużika Mużika? L-ewwel u qabel kollox ħassejt li kienet xi ħaġa ferm pożittiva li ġie organizzat festival li jiċċelebra l-kanzunetta Maltija. Kienet taqtiegħa tajba bejn diversi kantanti f'avveniment ta' livell għoli ħafna. Fil-fatt fil-voti li ngħataw mill-ġurija u l-pubbliku, il-punti bdew telgħin u neżlin u għalhekk kien hemm sitwazzjoni ferm eċitanti. Fuq kollox kienet sorpriża għalija li kelli nkun l-ewwel rebbieħ ta' dan il-festival. Fl-aħħar mill-aħħar jien ngħid li mhux jien irbaħt iżda l-kanzunetta Maltija li ddominat f'dawn it-tliet serati. Ma nħarisx biss lejn dawk l-20 kantant li għaddew għas-semifinali iżda lejn dawk il-150 oħra li għamlu s-sottomissjoni tagħhom sabiex jieħdu sehem għax taw kontribut kbir lejn dan il-ġeneru tant sabiħ tal-mużika. X'inhu l-messaġġ eżatt tal-kanzunetta tiegħek Ħarsa Biss? Il-kanzunetta bla dubju fiha messaġġ qawwi ta' mħabba. Hemm relazzjoni sigrieta minħabba li tinsab fil-bidu tagħha u m'hemmx xi ngħidu meta tkun għadek fl-ewwel ġranet tiegħek, ma tkun trid tgħid lil ħadd. Tkun trid iżommha sigrieta. Ikun aktar tard li n-nies isiru jafu b'din ir-relazzjoni. Jien nista' nitkellem fuq ir-relazzjoni li għaddejt minnha jien ma' dak li llum il-ġurnata hu r-raġel tiegħi. Naħseb li kull kopja tista' tagħmel din il-kanzunetta bħala waħda personali għax joħorġu messaġġi profondi minnha. Jekk nerġa' nsemmilek dak il-mument li fih sirt taf li rbaħt dan il-festival, rajtek ferm eċitat. Nistgħu nqabblu din ir-rebħa ma' dik ta' għaxar snin ilu meta kont irbaħt il-Malta Eurovision Song Contest bid-diska One Life? Fil-fatt nista' ngħidlek li ħafna nies qaluli b'din il-ħaġa. Tiskanta għaddew għaxar snin minn dan kollu! Għadni niftakarha qisu l-bieraħ! Nista' nikkonferma li ħassejt l-istess emozzjonijiet wara li rbaħt bid-diska One Life. Ħassejt dawk l-istess mumenti jerġgħu jitqanqlu fija. Din id-darba l-affarijiet kienu ferm differenti minn dak iż-żmien minħabba li jien kont waħdi f'kamra quddiem il-laptop. Kelli l-headphones f'widnejja u minn hemm stajt nara u nisma' sew x'kien għaddej hemm barra. Meta rajt ismi tiela' għall-bidu bħal qisu ma kontx qed ninduna speċjalment meta tqis li spiċċajt bl-istess numru ta' punti ma' kanzunetta oħra. Dak il-ħin ma ftakartx fir-regola li kienet tgħid li l-kantant li jġib l-aktar voti fit-televoting kien se jirbaħ il-festival. Fil-fatt hekk ġara u nista' ngħidlek li ma stajtx nemmen dan kollu. Kienu emozzjonijiet ferm sbieħ li diffiċli tiddeskrivihom. Madankollu int tidher li bqajt kantant favorit mal-pubbliku Malti. Hekk jidher fil-fatt! Ninsab grat immens lejn il-poplu Malti li tani l-vot tiegħu. Madankollu ninsab kuntent ukoll li l-pubbliku apprezza l-isforzi li saru sabiex isir dan il-festival li sal-Ħamis li għadda kienu rawh aktar minn 90,000 telespettatur. Nemmen li fis-serati tal-Ġimgħa u tas-Sibt, l-udjenza kompliet tikber speċjalment meta rat f'festival ta' livell għoli bħalma sar. Kien hemm rispons enormi minn kulħadd. Kelli ħafna messaġġi ta' inkoraġġiment u ringrazzjamenti. Minn hawn nista' ngħid lin-nies li se nkun qed inwieġeb il-messaġġ tagħhom għax apprezzajt ħafna dan kollu. M'hemmx xi ngħidu li Philip Vella u Joe Julian Farrugia għandhom sehem kbir f'din il-kanzunetta hux hekk? Iva hekk hu! Taw sehem kbir sabiex il-kanzunetti tieħu l-għamla tagħha. Kienu huma li wellduha u kien xogħli li dak li għamlu nesponih bl-aqwa mod possibbli fuq il-palk. Jien nista' ngħid li tajt l-aqwa tiegħi dak il-ħin u b'xorti tajba deher dan kollu fir-riżultat finali. Semmejt l-organizazzjoni ta' dan il-festival bħala waħda impekkabbli. X'inhi l-opinjoni tiegħek dwar Mużika Mużika? Nerġa' nikkonferma dak li għedt. Dan kien festival li Malta qatt ma rat bħalu. L-artisti qatt ma kellhom din l-esperjenza ta' din il-kwalita' u qatt m'esperjenzaw is-sehem tal-orkestra nazzjonali waqt dan il-kunċert. Kien hemm loġistika kbira wara dan il-festival u nista' nikkonferma li l-organizzaturi żammewna kuntenti u għenuna fejn kien hemm bżonn. Rajt l-impenn li għamlu ħafna nies minn wara l-kwinti u b'mod kurjuż saqsejthom jekk raqdux f'dan il-perjodu ta' organizazzjoni u ppjanar ta' reqqa kbira. Nista' nikkonfermalek li kollox sar taħt restrizzjonijiet kbar u kif wieħed seta' jara kien hemm miżuri ta' mitigazzjoni kbar li żammew lil kulħadd sigur tul is-serati kollha. Taqbel li festival bħal dan jibqa' jiġi organizzat kull sena? Jalla li dan kollu jibqa' jsir għax is-suċċess li kiseb kien immens. Nemmen li dan il-festival ħoloq pjattaforma kbira lill-artisti, kantanti, kompożituri u mużiċisti li taw qalbhom tul dan iż-żmien kollu. Fl-istess waqt wieħed seta' jinduna kemm l-orkestra nazzjonali animat bl-aqwa mod dan il-festival bil-ħoss sabiħ u melodjuż tagħha. Taqbel miegħi ukoll li l-lirika Maltija hi waħda mill-isbaħ speċjalment bil-kanzunetti li żejnu dawn is-serati hux hekk? Li kieku nista' nagħmel regola li l-istazzjonijiet tar-radju jdoqqu persentaġġ qawwi ta' mużika Maltija aktar milli diski barranin. Għandna diski ta' livell għoli llum il-ġurnata u għalhekk l-ebda stazzjon tar-radju m'għandu skuża li l-kantanti u dawk kollha involuti mhux jagħmlu l-isforzi tagħhom. Min-naħa tiegħi, jien nista' ngħid li sibt appoġġ kbir u jalla li l-istazzjonijiet Maltin jindunaw aktar bil-potenzjal tal-kanzunetta Maltija u jinkludu aktar minnha fil-programmi li jsiru. Taħseb li l-kanzunetta tiegħek kapaċi tagħmilha fuq livell internazzjonali? L-ewwel u qabel kollox jinteressani li l-kanzunetta tiegħi tiġi apprezzata mill-poplu Malti u Għawdxi. Il-mira tiegħi kien proprju li l-Maltin japprezzaw din il-lirika u jagħmluha tagħhom. Minkejja kollox, ikun bonus jekk din il-kanzunetta kapaċi tagħmilha fuq livell internazzjonali. Nista' ngħidlek li kien hemm diversi ħbieb barranin li bagħtuli u ferħuli għas-suċċess li ksibt. Huma qaluli li raw il-festival kollu u għalkemm ma fehmux kelma minn dak li ntqal, għoġbithom ħafna l-atmosfera u l-livell għoli ta' mużika li ġiet ippreżentata. Int kont ukoll il-kompożitur tal-kanzunetta tal-grupp Avenue Sky. Kif rajtu dan il-fatt? Ma taħsibx li din kienet kompetitur dirett tiegħek? Le jien ma narahiex hekk! Bħalma taf int il-professjoni tiegħi hi dik ta' mużiċist u anke għalliem tal-kant. Jien kont wieħed minn dawk li ħeġġiġt il-kantanti kollha sabiex jagħtu l-aqwa tagħhom f'dan il-festival. Jien nemmen li f'dan il-festival professjonali, ir-rebbieħa kienet il-mużika Maltija u xejn aktar. Jien ma narax kompetizzjoni fejn tidħol il-mużika għax hi xi ħaġa universali li tgħaqqad u mhux tifred. Jekk nitkellem dwar il-grupp Avenue Sky, kont dispjaċut li l-ġurija ma tawx ħafna punti għax verament kellhom wirja tajba. Semmejt li int taqla' l-għixien tiegħek mill-mużika. Kif effettwatek il-pandemija tal-COVID-19 b'ħafna attivitajiet li ġew ikkanċellati? Nista' ngħid li effettwatni ħafna mhux biss lili iżda kull min jaħdem fil-qasam mużikali. Hi weġgħa ta' qalb li dan it-talent tant sabiħ ma stajniex nesponuh fix-xhur li għaddew. Fil-fatt iddedikajt dan l-unur lil dawk l-artisti, kantanti, mużiċisti u kompożituri li b'xi mod intlaqtu minn din il-pandemija. Kien għalhekk li tajt qalbi sabiex inkun parti minn dan is-suċċess mużikali. X'se jkun il-futur ta' Glen Vella? Ħa ngħidlek jien mhux bniedem li nħobb inħares daqshekk 'il bogħod lejn il-futur tiegħi. Illum il-ġurnata viċin li nagħlaq 32 sena u bil-mod il-mod qed nikber u m'għadnix żgħir. Għalhekk inħobb ngħix il-mument u nsaqsi lili nnifsi jekk dak kollu li nkun se nagħmel hux tajjeb għalija jew le. Madankollu narani li se nibqa' nagħti kontribut fil-mużika għax dan kollu qiegħed f'demmi. Nixtieqek tgħaddi messaġġ lit-tfal u ż-żgħażagħ li qed jaraw din l-intervista u li jixtiequ jaqbdu karriera fil-mużika. L-ewwel u qabel kollox ngħidilhom sabiex jagħmlu dan il-pass mingħajr ma jħallu lil ħaddieħor ifixkilhom. Int min int importanti li tagħmel il-mużika parti minnek u tħares biss li tkabbar it-talenti tiegħek aktar milli tiffoka fuq l-element kompetittiv. Personalment jien irbaħt it-trofew tal-festival Mużika Mużika. Madankollu dan l-istess trofew se jibqa' fl-ixkaffa tiegħi u jien sodisfatt mhux biss għax irbaħt iżda għax tajt il-kontribut tiegħi flimkien mal-kantanti l-oħra għall-iżvilupp tal-mużika Maltija.